**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**9ο Εκλογοαπολογιστικό Συνέδριο Ε.Σ.Α.μεΑ.: Μπροστά στις προκλήσεις της νέας εποχής**

**9 και 10 Φεβρουαρίου 2017**

Με μεγάλη επιτυχία και πλήθος κόσμου από όλη τη χώρα ξεκίνησε σήμερα 9 Φεβρουαρίου το 9ο Εκλογοαπολογιστικό Συνέδριο της ΕΣΑμεΑ. Πάνω από 750 σύνεδροι - εκπρόσωποι άτομα με αναπηρία, χρόνιες παθήσεις και γονείς, κηδεμόνες ατόμων με αναπηρία συγκεντρώθηκαν από όλη τη χώρα, αυτή την πρώτη ημέρα εργασιών, για να συζητήσουν τα προβλήματα της αναπηρίας και στις 10 Φεβρουαρίου να εκλέξουν το νέο Γενικό Συμβούλιο της Συνομοσπονδίας. Το Συνέδριο μεταδίδεται ζωντανά από την ιστοσελίδα της ΕΣΑμεΑ [www.esamea.gr](http://www.esamea.gr)

Στην έναρξη του Συνεδρίου ο πρόεδρος της ΕΣΑμεΑ Ιωάννης Βαρδακαστάνης χαιρέτησε τους συνέδρους: «Είμαστε όλοι εδώ από όλη την Ελλάδα και από την Κύπρο, συνεπείς στον αγώνα για μια κοινωνία και ζωή με συνθήκες αξιοπρέπειας για τα άτομα με αναπηρία, χρόνιες παθήσεις και τις οικογένειές τους. Σήμερα η ΕΣΑμεΑ κλείνει 28 χρόνια ζωής, δράσης και λειτουργίας. Έχει καταξιωθεί ως η οργάνωση που ηγείται ενός κινήματος στη βάση του «Τίποτα για εμάς χωρίς εμάς». Εμπνεόμαστε από τη Σύμβαση του ΟΗΕ για τα δικαιώματα των ατόμων με αναπηρία γιατί η αναπηρία αποτελεί κοινωνικοοικονομική και πολιτική υπόθεση, δεν είναι θέμα μόνο αυτού που τη φέρει. Η αναπηρία μέρος της ανθρώπινης ποικιλομορφίας, αφορά το σύνολο της κοινωνίας και για αυτό το λόγο από αυτό εδώ το Συνέδριο απευθυνόμαστε στο σύνολο του πολιτικού κόσμου και των κοινωνικών θεσμών. Έχουμε πλήρη συναίσθηση του τι συμβαίνει στην ελληνική κοινωνία, του πώς η κρίση έχει επηρεάσει τις οικογένειες. Ακόμη περισσότερο, τις οικογένειες που έχουν άτομα με αναπηρία μέλη τους. Ένα άτομο με αναπηρία που θα οδηγηθεί στη φτώχεια ή την ανεργία θα βγει από αυτές τις καταστάσεις πολύ πιο δύσκολα, το κόστος διαβίωσης λόγω αναπηρίας, που στις καλές εποχές είναι δυσβάσταχτο, στην κρίση είναι φονικό!

Για αυτό το λόγο χρειάζεται συνολικός σχεδιασμός και προστασία των ατόμων με αναπηρία, για αυτό το συλλαλητήριο της 2ας Δεκεμβρίου ήταν μεγαλειώδες. Επειδή η χώρα χρειάζεται συνολική μεταρρύθμιση στο πως αντιμετωπίζει την αναπηρία, κάτι που ως Συνομοσπονδία το είχαμε επισημάνει από την προηγούμενη δεκαετία».

Την πρώτη ημέρα του Συνεδρίου τίμησαν με την παρουσία τους και χαιρέτησαν οι κ.κ. : εκπρόσωπος του Αρχιεπισκόπου Ιερωνύμου, εκπροσωπώντας τον πρωθυπουργό ο υπουργός Επικρατείας Χριστόφορος Βερναρδάκης, εκπροσωπώντας τον πρόεδρο της ΝΔ ο Α. Γεωργιάδης, η πρόεδρος ΠΑΣΟΚ Φώφη Γεννηματά, από την Ένωση Κεντρώων η βουλευτής κ. Μεγαλοοικονόμου, εκ μέρους του γ.γ. του ΚΚΕ ο κ. Λαμπρούλης, από την ΛΑΕ ο πρώην υπουργός κ. Στρατούλης, ο πρόεδρος της ΚΕΔΕ Γ. Πατούλης, εκπροσωπώντας την υπουργό κ. Φωτίου ο γ.γ. Πρόνοιας κ. Καρέλλας, η αντιδήμαρχος Αθηνών κ. Στρατηγάκη, o αντιπρόεδρος της Ο.Κ.Ε. από την Γ’ Ομάδα κ. Γεώργιος Γωνιωτάκης, η εκπρόσωπος της Περιφέρειας Αττικής κ. Τσαβαλιά, από τη ΓΣΕΕ η κ. Λίλα Δημητριάδου, ο αντιπρόεδρος της ΚΥΣΟΑ Στέλιος Θεοφύλου.

Στη συνέχεια βραβεύτηκαν οι Έλληνες Παραολυμπιονίκες, σε μια συγκινητική τελετή, ενώ για τη συνολική προσφορά τους στο αναπηρικό κίνημα βραβεύτηκαν τα μέλη του απερχόμενου Γ. Συμβουλίου της ΕΣΑμεΑ: Βασίλης Παπαδόπουλος, Όλγα Μπούτοβα, Ευαγγελία Κοντογεωργάκη, Ηλίας Μαργιόλας, Σπυριδούλα Λάγιου, Γιώργος Κοτζιάς, Χρήστος Νάστας.

Με ευρεία πλειοψηφία εγκρίθηκαν ο απολογισμός του απερχόμενου Γενικού Συμβουλίου από το Σώμα και ακολούθησαν ομιλίες και τοποθετήσεις των συνέδρων.